31998R2802
L 349/12
JURNALUL OFÍCIAL AL UNIUNII EUROPENE
REGULAMENTUL (CE) NR. 2802/98 AL CONSILIULUI
din 17 decembrie 1998
privind programul de aprovizionare cu produse agricole a Federației Ruse
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei,
având în vedere avizul Parlamentului European (1),
întrucât în Comunitate sunt disponibile stocuri de produse agricole ca urmare a unor măsuri de intervenție;
întrucât aprovizionarea pieței ruse cu anumite produse agricole prezintă deja lacune considerabile, care riscă să se agraveze în lunile următoare;
întrucât, pentru a remedia această situație, comunitatea internațională s-a mobilizat deja și întrucât Comunitatea trebuie să-și asume, la rândul ei, responsabilități;
întrucât se impune, în consecință, să se aibă în vedere punerea la dispoziția Federației Ruse (denumită in continuare „Rusia”) a unor produse agricole cu scopul îmbunătățirii condițiilor de aprovizionare, ținându-se seama de diversitatea situațiilor locale și fără să se compromită evoluția către o aprovizionare conformă cu regulile pieței; întrucât se impune, de asemenea, cu titlu excepțional, să se trimită cu prioritate produse din stocurile de intervenție fie ca atare, fie sub forma unor produse prelucrate; întrucât, în sfârșit, se impune să se aibă în vedere posibilitatea mobilizării unor produse agricole pe piața comunitară, în cazul indisponibilității produselor din stocurile de intervenție;
întrucât această operațiune va contribui la îmbunătățirea situației precare a poporului rus și, în același timp, la normalizarea piețelor agricole;
întrucât ar fi indicat să se stabilească condițiile care trebuie îndeplinite pentru atingerea obiectivelor acestei operațiuni și să se prevadă eșalonarea livrărilor; întrucât este necesar ca măsurile de încadrare a acestei operațiuni, inclusiv destinația produselor, să facă obiectul unui memorandum care urmează să fie încheiat între Comunitate și Rusia; întrucât, în baza memorandumului, se impune ca autoritățile ruse să răspundă, pe de-o parte, de vânzarea acestor produse pe piețele locale la prețuri care să nu conducă la perturbarea acestora și, pe de altă parte, de alocarea încasărilor nete pentru aplicarea unor măsuri sociale;
întrucât Comisia trebuie împuternicită să negocieze și să încheie acest acord; întrucât, pentru a asigura realizarea în condiții bune a obiectivelor urmărite, Comisia trebuie autorizată să ia toate măsurile necesare, inclusiv o reportare sau o suspendare a livrărilor în funcție de dificultățile întâlnite, în cazul în care se dovedește că nu mai sunt îndeplinite condițiile stabilite;
întrucât Comisia face apel la asistență tehnică externă pentru monitorizarea, auditul, controlul și evaluarea bunei desfășurări a operațiunii, inclusiv pe teritoriul Federației Ruse; întrucât, din motive de urgență, Comisia poate recurge la proceduri restrânse sau rezultate din înțelegeri, în special pentru acțiunile de monitorizare și control;
întrucât, în ciuda tuturor măsurilor de precauție care s-au luat sau care urmează să fie luate, operațiunea comportă inevitabil riscuri inerente;
întrucât este sarcina Comisiei să adopte modalitățile de executare a operațiunii în conformitate cu procedurile în vigoare în cadrul politicii agricole comune;
întrucât, ținându-se seama de nevoi, este imperios necesar ca produsele să ajungă la destinație în cel mai scurt timp; întrucât se impune ca livrările să înceapă imediat, iar costurile acestora să fie suportate de Fondul European de Orientare și Garantare Agricolă (FEOGA), secțiunea „Garantare”,
ADOPTĂ PREZENTUL REGULAMENT:
Articolul 1
(1) Se procedează, în condițiile fixate de prezentul regulament, la livrarea gratuită către Rusia a produselor agricole menționate la articolul 3, care fie sunt disponibile ca urmare a măsurilor de intervenție, fie, în caz de indisponibilitate a produselor în momentul intervenției, sunt mobilizate de pe piața comunitară.
(2) Produsele livrate sunt destinate regiunilor celor mai sărace identificate de comun acord de către Comunitate și Rusia.
(3) Acțiunile de livrare sunt realizate în tranșe succesive, urmând un program de eșalonare stabilit prin consultare cu autoritățile ruse.
(4) Condițiile de desfășurare a operațiunii fac obiectul unui memorandum între Comunitate și Rusia, negociat și încheiat de către Comisie. Aceste condiții prevăd, în special, ca responsabilitate a autorităților ruse, vânzarea pe piețele locale a produselor livrate, la un preț care să nu destabilizeze piața locală, ca și principiul alocării exclusive a încasărilor nete rezultate din aceste vânzări pentru măsuri sociale. În mod excepțional, produsele livrate pot face obiectul unei distribuiri gratuite către persoanele cele mai sărace din zonele respective.
Memorandumul prevede, de asemenea, asistența și cooperarea autorităților ruse la orice operațiune de monitorizare, audit, control și evaluare care urmează să fie efectuată pe teritoriul rus, în special de către Curtea de Conturi sau de către organisme externe împuternicite în acest scop de către Comisie.
Articolul 2
(1) Produsele sunt livrate ca atare sau după prelucrare în Comunitate.
(2) Măsurile pot de asemenea avea în vedere mărfurile alimentare disponibile sau care pot fi obținute pe piață în schimbul livrării ca plată a unor produse care provin din stocurile de intervenție și care aparțin aceleiași grupe de produse.
(3) Cheltuielile de livrare, inclusiv transportul până în porturile sau punctele de frontieră, exclusiv descărcarea, și, dacă este cazul, cheltuielile de prelucrare în Comunitate, sunt stabilite printr-o procedură de licitație deschisă sau, din motive de urgență ori din cauza unor dificultăți de expediere, printr-o procedură de cerere de oferte restrânsă.
(4) Produsele livrate prin aplicarea prezentului regulament nu beneficiază de restituirile aplicabile exportului de produse agricole.
Articolul 3
Cantitățile de produse livrate gratuit se ridică la maximum:
-
grâu comun pentru panificație:
1 000 000 tone;
-
secară pentru panificație:
500 000 tone;
-
orez decorticat:
50 000 tone;
-
carne de porc:
100 000 tone în echivalent-carcase;
-
carne de vită:
150 000 tone în echivalent-carcase;
-
lapte praf degresat:
50 000 tone.
Articolul 4
(1) Comisia este însărcinată cu executarea operațiunii în condițiile prevăzute de prezentul regulament.
Comisia reportează livrarea uneia sau a mai multor tranșe din operațiune sau o suspendă, în cazul în care se dovedește că buna desfășurare a acesteia nu este asigurată satisfăcător și, în special, atunci când dispozițiile memorandumului menționat la articolul 1 alineatul (4) nu sunt respectate.
Comisia adoptă toate măsurile necesare pentru asigurarea executării livrărilor la termenul fixat.
Comisia solicită, prin cerere de oferte deschisă, restrânsă sau prin procedura rezultată din înțelegeri, în conformitate cu dispozițiile regulamentului financiar, asistență tehnică externă pentru asigurarea monitorizării, auditului, controlului și evaluării bunei desfășurări a operațiunii, inclusiv pe teritoriul Rusiei.
(2) Modalitățile de aplicare a prezentului regulament sunt adoptate în conformitate cu procedura prevăzută la articolul 23 din Regulamentul (CEE) nr. 1766/92 (2) sau, după caz, în articolele corespunzătoare din celelalte regulamente privind organizarea comună a piețelor.
Articolul 5
Valoarea contabilă a produselor agricole care provin din stocurile de intervenție este fixată în conformitate cu procedura prevăzută la articolul 13 din Regulamentul (CEE) nr. 729/70 (3).
Articolul 6
Acțiunea prevăzută în prezentul regulament intră sub incidența articolului 3 din Regulamentul (CEE) nr. 729/70, inclusiv cheltuielile care decurg din aplicarea articolului 4 alineatul (1) ultimul paragraf din prezentul regulament.
Articolul 7
Prezentul regulament intră în vigoare în ziua următoare publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1998.